Diari Oficial de la Generalitat Valenciana


Sumari del DOGV 5522, del 29-05-2007 (2007/6395)

RESOLUCIÓ de 4 de maig de 2007, de la directora general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Protocol de col·laboració entre el Ministeri de Treball i Assumptes Socials -Secretaria d'Estat de Servicis Socials, Famílies i Discapacitat- i la Conselleria de Benestar Social de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5522

Data del DOGV
:   29-05-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/6395


Data del document
:   04-05-2007

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Benestar Social
    * cooperació administrativa
    * servei social
    * protecció civil
    * administració central
    * dona
    * violència

RESOLUCIÓ de 4 de maig de 2007, de la directora general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Protocol de col·laboració entre el Ministeri de Treball i Assumptes Socials -Secretaria d'Estat de Servicis Socials, Famílies i Discapacitat- i la Conselleria de Benestar Social de la Comunitat Valenciana. [2007/6395]  
Subscrit, després de la tramitació prèvia reglamentària, entre el Ministeri de Treball i Assumptes Socials ?Secretaria d'Estat de Servicis Socials, Famílies i Discapacitat- i la conselleria de Benestar Social de la Comunitat Valenciana, el 16 de maig de 2006, un Protocol de col·laboració, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat Protocol, que ha quedat inscrit en el Registre de Convenis amb el número 0184/2007, i que figura com a annex d'esta resolució.  
València, 4 de maig de 2007.- La directora general de Relacions amb les Corts i Secretariat del Govern: Angélica Such Ronda.  
PROTOCOL DE COL·LABORACIÓ ENTRE EL MINISTERI DE TREBALL I ASSUMPTES SOCIALS ?SECRETARIA D'ESTAT DE SERVICIS SOCIALS, FAMÍLIES I DISCAPACITAT- I LA CONSELLERIA DE BENESTAR SOCIAL DE LA COMUNITAT VALENCIANA.  
Madrid, 16 de maig del 2006  
REUNITS  
D'una part, la Sra Amparo Valcarce García, secretària d'Estat de Servicis Socials, Famílies i Discapacitat.   
D'una altra, Sra. Alicia de Miguel García, consellera de Benestar Social de la Generalitat Valenciana.   
INTERVENEN  
Sra. Amparo Valcarce García, com a Secretària d'Estat de Servicis Socials, Famílies i Discapacitat, nomenada per Reial Decret 661/2004, de 19 d'abril, en nom i representació del Ministeri de Treball i Assumptes Socials, en exercici de les competències atribuïdes pel Reial Decret 562/2004, de 19 d'abril (BOE 20 d'abril)  
Sra. Alicia de Miguel García, com a consellera de Benestar Social de la Generalitat Valenciana, nomenada per Decret 5/2003, de 20 de juny, de la Generalitat Valenciana (DOGV de 21 de juny del 2003)  
EXPOSEN  
I  
La violència exercida en l'entorn familiar i, en particular, la violència de gènere constituïx un greu problema de la nostra societat que exigix una resposta global i coordinada per part de tots els poders públics.  
La nova regulació en la nostra Llei d'Enjudiciament Criminal de l'Orde de Protecció, suposa un important avanç en la lluita contra la violència domèstica perquè unifica, a partir d'una sola sol·licitud, els diferents instruments de protecció de la víctima previstos per l'ordenament jurídic (penals, civils i de protecció i d'assistència social).  
En l'àmbit de la protecció i de l'assistència social el Ministeri de Treball i Assumptes Socials, en compliment dels fins d'interés general i social que li competixen, va encomanar a la Secretaria d'Estat de Servicis Socials, Famílies i Discapacitat perquè a través de l'IMSERSO, i en el marc del Pla de Mesures Urgents per a la Prevenció de la Violència de Gènere aprovat pel Consell de Ministres en la sessió de 7 de maig del 2004, assumira la cobertura del servici de teleassistència a les víctimes de la violència de gènere que compten amb orde de protecció.  
Este servici basat en la utilització de tecnologies de comunicació telefònica mòbil i de telelocalització, s'està prestant per l'IMSERSO a través d'un conveni de col·laboració amb la Federació Espanyola de Municipis i Províncies (FEMP) i permet a les dones en risc de patir violència de gènere entrar en contacte, durant les 24 hores del dia amb un centre d'atenció específicament preparat per a donar una resposta de seguretat i atenció social.  
II  
La Generalitat Valenciana considera les dones víctimes de la violència domèstica o amb risc de patir-la com un col·lectiu especial, a què els poders públics han de prestar tot el seu suport perquè puguen desenrotllar una vida digna i en este sentit compta, entre altres recursos específics, amb els denominats Centres Dona 24 hores dependents de la Direcció General de la Dona adscrita a la conselleria de Benestar Social de la Generalitat Valenciana.  
Es tracta d'un recurs especialitzat d'atenció a dones víctimes de maltractaments físics i/o psíquics que funciona durant les 24 hores del dia els 365 dies de l'any facilitant una atenció integral i continuada des dels diferents enfocaments social, psicològic i jurídic.  
III  
El fet que la violència de gènere constituïsca un problema tan complex unit a l'alarma social que produïx el successiu increment dels casos de maltractament ha portat a la necessitat que totes les administracions públiques contemplen un fenomen tan important prestant una atenció prioritària a la seguretat de les víctimes i posant a la seua disposició una àmplia gamma de recursos, entre els quals es troba el sistema de teleassistència mòbil.  
Per tot això consideren indispensable una efectiva coordinació entre els distints recursos existents i a este efecte  
DECLAREN  
La seua voluntat d'establir un Protocol entre ambdós institucions que permeta concretar la col·laboració d'estos, en el desenrotllament d'iniciatives dirigides a facilitar un ràpid i puntual coneixement, per part de les víctimes de violència de gènere, dels recursos a què poden accedir, així com de la tramitació a dur a terme per a beneficiar-se'n.   
CLÀUSULES  
PRIMERA.Objecte   
Impulsar i desenrotllar, en l'àmbit de les seues competències respectives, actuacions conjuntes dirigides a facilitar una informació puntual i àgil de l'existència del servici de Teleassistència Mòbil per a protecció de les víctimes de violència de gènere així com dels tràmits necessaris per a accedir a este recurs.   
SEGONA. Desenrotllament  
Per a l'execució i el desenrotllament de les actuacions derivades de l'objecte d'este protocol les parts arbitraran les mesures que consideren necessàries per a una millor consecució dels seus fins establint, de mutu acord, els procediments que consideren necessaris per a una major i millor coordinació.   
TERCERA.Comissió Mixta de Cooperació i Coordinació  
Per a la gestió, vigilància i control d'este Protocol es crea una Comissió Mixta de Cooperació i Coordinació que estarà integrada per:  
2 representants de l'Institut de Majors i Servicis Socials.  
2 representants de la conselleria de Benestar Social de la Generalitat Valenciana.  
2 representants de la Federació Espanyola de Municipis i Províncies (FEMP)  
A esta Comissió, li correspondrà l'establiment dels procediments mencionats en la clàusula anterior.  
QUARTA.Vigència  
Este Protocol de Col·laboració entrarà en vigor l'endemà de la seua firma, i tindrà vigència indefinida sempre que ambdós parts consideren que este resulta positiu per a millorar la protecció de les víctimes de la violència de gènere.  
QUINTA.Jurisdicció  
El present Protocol de Col·laboració té naturalesa administrativa, quedant exclòs de la Llei de Contractes de les Administracions Públiques, text refós aprovat per Reial Decret 2/2000, de 16 de juny, a l'empara de l'article 3.1 lletra c) d'esta. La jurisdicció contenciosa administrativa serà la competent per a resoldre qüestions litigioses que pogueren sorgir entre les parts durant el seu desenrotllament.  
Així l'atorguen i convenen els compareixents, firmant el present document, en triple versió, al lloc i en la data ressenyada en el seu encapçalament.  
Pel Ministeri de Treball i Assumptes Socials: Amparo Valcarce García  
Per la conselleria de Benestar Social de la Generalitat Valenciana: Alicia de Miguel García.